India

India, officialmente le Republica de India, Bhārat Gaṇarājya, es un pais in Asia del Sud. Illo es le septime pais le plus grande per area; le pais le plus populose depost 2023; e, depost su independentia in 1947, le democratia le plus populose del mundo. Limitate per le Oceano Indian al sud, le Mar Arabic al sud-west, e le Golfo de Bengala al sud-est, illo partage frontieras terrestre con Pakistan al west; China, Nepal, e Bhutan al nord; e Bangladesh e Myanmar al est. In le Oceano Indian, India es proxime a Sri Lanka e le Maldivas; su Insulas Andaman e Nicobar partage un frontiera maritime con Myanmar, Thailandia, e Indonesia. Historia Le cultura de India es antiquissime. Le Grande Britannia gradualmente subjugava India ab le medio del 18e seculo al fin del 19e seculo. Initialmente le conquesta esseva exequite per le East India Company, un firma commercial. Le domination britannic esseva establite in un maniera formal post le Grande Insurgentia (1857), durante le qual un alliantia disparate del princes indian essayava, e falleva, liberar lor paises ex le dur pugno del East India Company. Depost le victoria britannic, le governamento in London teneva controlo de India, establiente un Ministerio pro India e elevante regina Victoria a Imperatrice de India. Le governamento colonial non esseva popular apud le indianos, proque illo establiva un structura economic que exploitava le ressources natural de India pro le industrias anglese. Ab circa 1880 multe indianos ab le elite indigena comenciava travaliar pro independentia. Le governamento colonial creava pro su proprie beneficio un infrastructura linguistic, administrative e commercial que le indianos postea usava con bon successo in lor lucta. Sub le bandiera del Indian National Congress illes cercava pro methodos a terminar le regno colonial (vider Mahatma Gandhi). Post decennios ardue Nehru, le leader del Indian National Congress, proclamava le independentia in 1947. Nehru deveniva prime ministro e su filia Indira Gandhi le succedeva in iste posto. Religion Secun le censo de 2011, hinduismo es le religion de quasi un billion de indianos, quasi 80% del population. Plus que 14% son moslemes, o plus que 170 milliones. Christianitate es le religion le tertie plus commun (2.30%) e sikhismo le quarte (1.72%); ambes ha inter 20 e 30 milliones. Buddhismo e jainismo son le religiones le quinte e sexte plus commun, ma ambes ha minus que 1% del population e minus que 10 milliones de personas. India ha alsi, e habeva depost le Medievo, communitates de milles de judeos e zoroastrianos. [1] Linguas Hindi Tamil Telugu Kannada Malayalam Odia Marathi Punjabi Gujarati Vide etiam Lista de linguas national de India Radio amateur in India Bandiera de India Vande Mataram Notas Referentias